PTT ยกร่างแผน 5 ปี (ปี 59-63) สรุป ธ.ค.นี้ คาด Q4/58 พลิกกลับเป็นกำไร
PTT ยกร่างแผน 5 ปี (ปี 59-63) สรุป ธ.ค.นี้ คาด Q4/58 พลิกกลับเป็นกำไร
19 พ.ย. 2558

นายวิรัตน์ เอื้อนฤมิต ประธานเจ้าหน้าที่บริหารการเงิน บริษัท ปตท. จำกัด (มหาชน) หรือ PTT เปิดเผยว่า ปตท.อยู่ระหว่างการจัดทำงบลงทุน 5 ปี (ปี 59-63) เพื่อรองรับการลงทุนทั้งในและต่างประเทศ โดยเฉพาะการลงทุนในประเทศที่จะช่วยสนับสนุนการเติบโตของเศรษฐกิจตามนโยบายของรัฐบาล ซึ่งคาดว่าจะมีข้อสรุปภายในเดือน ธ.ค.นี้ ขณะที่แผน 5 ปีฉบับปัจจุบัน (ปี 58-62)ใช้เงินลงทุนราว 3 แสนล้านบาท โดยการลงทุนในปีนี้อาจจะต่ำกว่าเป้าหมายที่ตั้งไว้ 5.5 หมื่นล้านบาท
นายวิรัตน์ กล่าวว่า แผนลงทุนหลักในปีหน้ายังคงอยู่ในโครงการก่อสร้างคลังก๊าซธรรมชาติเหลว (LNG) โครงการท่อส่งก๊าซธรรมชาติหลักเส้นที่ 5 เป็นต้น และยังมองโอกาสการเข้าซื้อกิจการ โดยเฉพาะในกลุ่มสำรวจและผลิตปิโตรเลียมด้วย
ส่วนการที่รัฐบาลออกสิทธิประโยชน์เพิ่มเติมเพื่อจูงใจให้เอกชนเร่งการลงทุนนั้น ในส่วนของ ปตท.ก็มีการลงทุนปีละ 5-6 หมื่นล้านบาทอยู่แล้ว ซึ่งเป็นการลงทุนตามแผนงานที่วางไว้ในระยะยาว แต่ก็จะพิจารณาด้วยว่าจะมีโครงการใดที่จะลงทุนเพิ่มเติมอีกหรือไม่ แม้ปัจจุบัน ปตท.จะใช้นโยบายการลดค่าใช้จ่ายอย่างต่อเนื่อง หลังรายได้ปรับตัวลดลงจากผลกระทบราคาน้ำมันที่ปรับตัวลงแรง ซึ่งปีนี้ได้เริ่มดำเนินการบ้างแต่ยังลดรายจ่ายได้ไม่มากนัก
นายวิรัตน์ คาดว่า ในไตรมาส 4/58 ผลประกอบการของบริษัทจะพลิกกลับมามีกำไร หลังจากไตรมาส 3/58 ขาดทุน เพราะคาดว่าจะไม่ต้องรับรู้การด้อยค่าสินทรัพย์จำนวนมากเหมือนในไตรมาส 3 ที่มีกว่า 3 หมื่นล้านบาทแล้ว อย่างไรก็ตาม ยังต้องรอดูราคาน้ำมันดิบช่วงสิ้นไตรมาสด้วยว่าจะปิดสูงหรือต่ำกว่าระดับปิด ณ สิ้นไตรมาส 3/58 ที่ 44.5 เหรียญสหรัฐ/บาร์เรล เพราะจะมีผลต่อกำไรหรือขาดทุนจากสต็อกน้ำมัน
สำหรับผลขาดทุน 2.66 หมื่นล้านบาทในไตรมาส 3/58 นั้น ส่วนใหญ่เป็นการตั้งด้อยค่าสินทรัพย์ของบมจ.ปตท.สำรวจและผลิตปิโตรเลียม(PTTEP) เนื่องจากราคาน้ำมันดิบปรับลดลงแรง ซึ่งเป็นภาวะปกติของบริษัทน้ำมัน ส่วนในไตรมาส 4/58 ปตท.อยู่ระหว่างพิจารณาว่าจะตั้งด้อยค่าสินทรัพย์ในธุรกิจถ่านหินด้วยหรือไม่ หลังราคาในตลาดโลกลดลงเช่นกัน แต่ก็ยังไม่เห็นตัวอย่างบริษัทถ่านหินรายใดตั้งด้อยค่าสินทรัพย์ดังกล่าว
 